Die lewe gaan aan… | Who shall I fear?
« Die UCT-trippie
Al voel dit nie so nie … »
Die lewe gaan aan…
Oktober 24, 2009 deur Khosaan
Woensdag se besoek aan die span by UCT was traumaties. Ek sal later meer daaroor skryf. Vir 'n dag of wat was ek teen die grond – meestal oor die WETE dat ek nie in die suidelike voorstede geopereer wil word nie. Ek smag na die bekende en om naby aan my gesin te wees.
Donderdag gaan spreek ons toe weer die oorspronklike chirurg – en VOOR ons ry besluit ek daar en dan: Ek sal in Tygerberg Hospitaal geopereer word deur 'n plaaslike kenner, maar ek gaan nie weer UCT toe nie. 'n Kalmte en vrede spoel deur my. 'n Paar uur later, na ons besoek aan "my chirurg", kry die pikswart wolk nog 'n ekstra silwer randjie. Ek besluit om die operasie in Panorama-hospitaal, by hom, te laat doen.
DUS: Bly asseblief op julle knieë, want Dinsdag 27 Oktober om 14:00 word ek geopereer in Panorama-hospitaal. (Op my pa wat op 1 Augustus oorlede is, se 67ste verjaarsdag.) As alles volgens plan verloop, sal ek sal vir 'n dag of twee in ICU of hoësorg wees met 'n epiduraal teen die pyn, en daarna saal toe vir 'n verdere 3 tot 5 dae. Vir minstens 6 weke daarna sal ek 'n ileostomie (sakkie uit die dunderm) hê. Hopelik kan ek teen middel November lank genoeg regop sit om Mila se skoolkonsert by te woon. En hopelik kan ek teen Kersfees my ou self wees en my scars in 'n bikini ten toon stel!